**10 iulie 2025**

# **Comunicat de presă**

**Evaluarea Națională - an școlar 2024 - 2025**

**Sinteza rezultatelor după soluționarea contestațiilor**

 Astăzi, 10.07.2025, au fost publicate rezultatele finale, după soluționarea contestațiilor, înregistrate de absolvenții clasei a VIII-a care au susținut probele examenului de Evaluare Națională, în anul școlar 2024–2025.

 După afișarea rezultatelor inițiale și vizualizarea lucrărilor, au fost depuse 152 de contestații la limba și literatura română, dintre care 91 de note au crescut, 54 au scăzut, iar 7 s-au menținut. La matematică au fost depuse 117 contestații, dintre care 59 de note au crescut, 31 au scăzut, iar 27 s-au menținut.

 Procentul mediilor generale mai mari sau egale cu 5.00 a crescut de la 74,90%, înregistrat la afișarea rezultatelor inițiale, la 75%, după soluționarea contestațiilor.

La proba de limba și literatura română, procentul notelor mai mari sau egale cu 5.00, după soluționarea contestațiilor, este de 80,70%.

La proba de matematică procentul notelor mai mari sau egale cu 5.00, după soluționarea contestațiilor, este de 65,90%.

Un elev de la Școala Gimnazială ,,Ion Basgan” Focșani a obținut media generală 10.00.

8 candidați au obținut nota 10.00 la limba și literatura română, iar 12 candidați au fost notați cu 10.00 la matematică.

Evaluarea Națională a elevilor de clasa a VIII-a reprezintă modalitatea de testare a competențelor dobândite pe parcursul învățământului gimnazial. Media de admitere, calculată pe baza rezultatelor obținute în acest cadru formal, constituie criteriu pentru admiterea în învățământul liceal.

În acest sens, vineri, 11 iulie, pe site-ul [admitere.edu.ro](http://admitere.edu.ro/), va fi publicată ierarhia la nivel județean/ al municipiului București a absolvenților claselor a VIII-a.

În prima etapă a admiterii în învățământul liceal de stat din acest an, completarea opțiunilor în fișele de înscriere de către absolvenții clasei a VIII-a și de către părinții acestora, asistați de diriginții claselor a VIII-a, se va derula în perioada 14 - 21 iulie. Tot în aceste intervale sunt prevăzute și completarea fișelor de înscriere de către absolvenții clasei a VIII-a care doresc să participe la admitere în alt județ, respectiv depunerea/ transmiterea fișelor, conform procedurii stabilite de Comisia națională de admitere.

Repartizarea computerizată a candidaților din seria curentă, precum și a celor din seriile anterioare care nu împlinesc 18 ani până la data începerii cursurilor anului școlar 2025 - 2026 va avea loc în data de 23 iulie. Ulterior, între 24 și 29 iulie, dosarele de înscriere vor fi depuse în unitățile de învățământ liceal în care candidații au fost repartizați. Soluționarea situațiilor speciale post-repartizare, la nivelul comisiilor județene de admitere/comisia municipiului București, este programată în zilele de 30 iulie și 1 august.

A doua etapă a admiterii în învățământul liceal de stat, rezervată elevilor din seria curentă, precum și celor din seriile anterioare care nu împlinesc 18 ani până la data începerii cursurilor în anul școlar 2025 - 2026 se desfășoară în intervalul 1 - 19 august, la nivelul comisiilor județene/comisia de admitere a municipiului București.

**Important:** Orice opțiune greșită poate conduce la o repartizare nedorită! De asemenea, numărul redus de opțiuni completate poate conduce la nerepartizarea computerizată a candidatului.

**PREȘEDINTELE COMISIEI JUDEȚENE,**

**INSPECTOR ȘCOLAR GENERAL**

**prof. dr. Livia – Silvia MARCU**